ตลาดหุ้นเอเชียเปิดลบ วิตกเฟดไม่ลดดอกเบี้ย-นลท.จับตาตัวเลขจ้างงานสหรัฐคืนนี้
ตลาดหุ้นเอเชียเปิดลบ วิตกเฟดไม่ลดดอกเบี้ย-นลท.จับตาตัวเลขจ้างงานสหรัฐคืนนี้!
ตลาดหุ้นเอเชียเปิดลบ วิตกเฟดไม่ลดดอกเบี้ย-นลท.จับตาตัวเลขจ้างงานสหรัฐคืนนี้!
3 พ.ค. 2562

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงติดต่อกันเป็นวันที่ 2 เมื่อคืนนี้ โดยได้รับแรงกดดันจากการที่นายเจอโรม พาวเวล ประธานธนาคารกลางสหรัฐ (เฟด) ออกมาส่งสัญญาณว่า เฟดจะยังไม่ปรับลดอัตราดอกเบี้ยในเร็วๆนี้
โดย ดัชนี HSI ตลาดหุ้นฮ่องกงเปิดวันนี้ที่ 29,818.48 จุด ลดลง 125.70 จุด, -0.42% ดัชนี TAIEX ตลาดหุ้นไต้หวันเปิดวันนี้ที่ 11,037.99 จุด เพิ่มขึ้น 33.50 จุด, +0.30% ดัชนี KOSPI ตลาดหุ้นเกาหลีใต้เปิดวันนี้ที่ 2,209.44 จุด ลดลง 3.31 จุด, -0.15% ดัชนี FTSE STI ตลาดหุ้นสิงคโปร์เปิดวันนี้ที่ 3,384.38 จุด ลดลง 8.95 จุด, -0.26% ดัชนี FBMKLCI ตลาดหุ้นมาเลเซียเปิดวันนี้ที่ 1,631.53 จุด ลดลง 0.71 จุด, -0.04%
ขณะที่ ตลาดหุ้นญี่ปุ่นปิดทำการวันนี้เนื่องในวันระลึกรัฐธรรมนูญ และตลาดหุ้นจีนปิดทำการวันนี้เนื่องในวันแรงงาน
ทั้งนี้ นายพาวเวลระบุว่า แรงกดดันด้านราคาที่ปรับตัวลงเมื่อเร็วๆนี้ อาจเกิดจากปัจจัยชั่วคราว และคาดว่าอัตราเงินเฟ้อจะดีดตัวสู่เป้าหมายของเฟดที่ระดับ 2% ในอนาคต โดยการแสดงความเห็นดังกล่าวนับเป็นการส่งสัญญาณว่า เฟดจะยังไม่ปรับลดอัตราดอกเบี้ยในเร็วๆนี้ แม้ประธานาธิบดีโดนัลด์ ทรัมป์ พยายามกดดันให้เฟดปรับลดอัตราดอกเบี้ยก็ตาม
โดยนักลงทุนจับตาการเปิดเผยตัวเลขจ้างงานนอกภาคเกษตรประจำเดือนเม.ย.ของสหรัฐในคืนนี้ เวลา 19.30 น.ตามเวลาไทย ขณะที่นักวิเคราะห์คาดการณ์ว่า ตัวเลขการจ้างงานนอกภาคเกษตรจะเพิ่มขึ้น 185,000 ตำแหน่งในเดือนเม.ย. หลังจากพุ่งขึ้น 196,000 ตำแหน่งในเดือนมี.ค. และคาดว่าอัตราการว่างงานจะทรงตัวที่ระดับ 3.8%
ส่วนข้อมูลเศรษฐกิจด้านอื่นๆของสหรัฐที่มีกำหนดเปิดเผยในคืนนี้ ได้แก่ ดัชนีผู้จัดการฝ่ายจัดซื้อ (PMI) ภาคบริการเดือนเม.ย.จากมาร์กิต และดัชนีบริการเดือนเม.ย. จากสถาบันจัดการด้านอุปทานของสหรัฐ (ISM)